От Франция няма да остане нищо! – PernikToday.net
Япония ще потъне, но това го е предсказал и техен пророк. Г-жо Робева, идват празници, краят на годината предстои. Често по това време се започва с пророчества, като се замесва и името на баба Ванга. Вие сте се докосвали до нея. Какъв е споменът ви за нея? – Това е единственият човек, на когото аз абсолютно вярвах! Иначе може да се забавляваме с нумерология, астрология. Нямам нищо против, но то минава покрай мен и заминава. Докато пророчествата на леля Ванга и в личен план, и в общ винаги са се сбъдвали. Не зная дали хората могат да усетят истинските измерения на такъв човек като нея – като пратеник на едни сили, които безспорно ние чувстваме, че съществуват. По-обикновените хора и по-фанатизираните ги виждат в един аспект, други ги виждат в друг, че не сме единствените и че с живота ни на Земята не свършват нещата. Това вече го пишат и учените. Та леля Ванга беше такъв пратеник – да подпомага човечеството, да помага на България. Тя безкрайно обичаше България, безкрайно. Това, което тя казваше – че трябва да си помагаме, да не се мразим, да не си завиждаме, тя го казваше с много болка. Както и това, че ще страдаме, докато сме безверници. А какво е вярата? Не е да влезеш в църквата, да се прекръстиш и да запалиш свещ, а да се опитваш поне. Защото е тежко да бъдеш светец в тези измерения на земния живот. Но да се опитваш да живееш според правила, според християнския морал. Защото какво проповядва Христос? Той казва, че всичко е любов. Това обаче не значи да се любим и порното да превземе света, както в момента го е превзело. – В английската преса имаше статия за баба Ванга, в която бяха изложени нейни пророчества. Според публикацията тя е пророкувала, че Обама ще е последният американски президент, и е предвидила войната в Сирия, както и създаването на „Ислямска държава“. Боравила ли е тя с такава конкретика и има ли нещо, което предстои? – Пред мен специално за Тръмп не е казвала, а и да го е споменавала, не съм запомнила. Но за Сирия е говорила пред много близки нейни хора, на които вярвам. Пред мен може и да е казвала нещо, но не помня. Друго нещо е споменавала на мен, че няма да има такава държава като Албания. Че от Франция и от Париж няма да остане камък върху камък. Но това го е казвал и Нострадамус. И французите го знаят. Както и за Япония, че ще потъне. Това го е казвала пред мен и японците също го знаят. Те също имат това знание, имали са такъв пророк, който го е казвал. Леля Ванга казваше много неща и не е единствената. Вие знаете за Нострадамус, както и Касандра и Сен Жермен. От време на време се изпращат на Земята просветени хора, които се опитват да помагат. – Има ли нещо, което Ванга ви е казала, но още не ви се е случило? – Да, няколко неща. Тя ми предсказа, че ще напиша книга. Имала съм много разговори с нея и понякога тя без връзка, изведнъж казваше нещо. Така беше и тогава. Спомням и до днес въпроса й: „Нешка, ти събираш ли си интервютата?“. Отговорих и, че не ги събирам. Думите й бяха точно така: „Събирай ги, книга ще пишеш“. Някак си не се виждам да седна да пиша книга. Но щом тя е казала, сигурно ще дойде време, когато и това ще правя. Много приятели ме убеждават, че трябва да започна, но засега нямам убеждението, че хората четат и ще им бъде интересно. Източник: bgdnes.bg